钦定古今图书集成/明伦汇编/官常典/第674卷 > 应奉
## 钦定古今图书集成/明伦汇编/官常典/第674卷 > 应奉

按《后汉书》本传，“奉字世叔，汝南南顿人也。曾祖父顺，
字华仲，和帝时为河南尹、将作大匠。公廉约己，明达
政事。生十子，皆有才学。中子叠，江夏太守。叠生郴，武
陵太守。郴生奉。奉少聪明，自为童儿。及长，凡所经履，
莫不暗记。读书五行并下。为郡决曹史，行部四十二
县，录囚徒数百千人。及还，太守备问之，奉口说罪系”
姓名，坐状轻重，无所遗脱，时人奇之。著《汉书后序》，多
所述载。大将军梁冀举茂才。先是武陵蛮詹山等四
千馀人反叛，执县令，屯结连年。诏下公卿议，四府举
奉才堪将帅。永兴元年，拜武陵太守。到官慰纳，山等
皆悉降散。于是兴学校，举侧陋，政称变俗。坐公事免。
延熹中，武陵蛮复寇乱荆州，车骑将军冯绲以奉有
威恩，为蛮夷所服，上请与俱，征拜从事中郎。奉勤设
方略，贼破军罢。绲推功于奉，荐为司隶校尉。纠举奸
违，不避豪戚，以严厉为名。及邓皇后败，而田贵人见
幸，桓帝有建立之议。奉以田氏微贱，不宜超登后位，
上书谏曰：“臣闻周纳狄女，襄王出居于郑；汉立飞燕，
成帝息嗣泯绝。母后之重，兴废所因，宜思《关睢》之所
求，远五禁之所忌。”帝纳其言，竟立窦皇后。及党事起，
奉乃慨然以疾自退，追愍屈原，因以自伤。著《感骚》三
十篇，数万言，诸公多荐举。会病卒。子劭。